Vroue ure lank tydens KZN-plaasaanval aangehouArgieffoto: SAPD Vyf gewapende mans het Dinsdag helder oordag op ŉ plaas buite Shakaskraal in KwaZulu-Natal toegeslaan en drie vroue drie uur lank aangehou en hardhandig behandel. Lt.kol. Thulani Zwane, provinsiale polisiewoordvoerder, het aan Maroela Media bevestig die voorval het omstreeks 08:00 plaasgevind. Die plaaseienaar het ŉ werkswinkel op dieselfde perseel vanwaar hy sy eie bootonderneming bedryf. Die eienaar en sy middeljarige susterskind was in die werkswinkel toe die verdagtes toegeslaan en die vrou en twee huiswerkers in die huis oorweldig het. “Die verdagtes het die slagoffers met vuurwapens aangehou en aangedring op die kluis se sleutels,” het Zwane gesê. Die huiseienaar en sy susterskind het omstreeks 10:00 na die huis teruggekeer waarna hulle ook oorval en aangehou is. Die aanvallers het omstreeks 11:00 in die huiseienaar se voertuig met kontant, juweliersware, vuurwapens en selfone gevlug. “Geen skote is tydens die voorval afgevuur nie en geen ernstige beserings is aangemeld nie,” het Zwane gesê. Rex Hunt, streeksbestuurder van Alpha Security Patrols vir die Umhlali-streek, het aan Maroela Media gesê die plaaseienaar se voertuig is Dinsdagaand verlate in Groutville opgespoor. Die Umhlali-polisie ondersoek ŉ saak van huisroof. Niemand is nog in verband met die voorval in hegtenis geneem nie.